Labanoro regioninis parkas

Labanoro regioninis parkas – regioninis parkas rytinėje Lietuvos dalyje, Švenčionių, Molėtų ir Utenos rajonuose. Parko direkcija įsikūrusi Labanoro miestelyje. Parko teritorija užima 55344 ha (kitais duomenimis – 52848 ha) plotą. Parkas įsteigtas 1992 m. rugsėjo 24 d. siekiant išsaugoti Labanoro girios ir jos ežerynų kraštovaizdį, jo gamtinę ekosistemą bei kultūros paveldo vertybes, rekreaciniu požiūriu vertingius Rytų Aukštaitijos kraštovaizdžio kompleksus. Regioninis parkas šiaurės rytuose ribojasi su Aukštaitijos nacionaliniu parku.

 Gamtos vertybės 
Tai didžiausias Lietuvoje regioninis parkas, išsiskiriantis kraštovaizdžių įvairove, nepaprastai turtinga augalija ir gyvūnija. Didžiausią parko dalį užima miškai (80 proc.), daugiausia pušynai. Labanoro giria su gausiomis pelkutėmis ir ežerais pasižymi saugomų rūšių gausumu. Ežerai užima 14 proc. parko teritorijos. Įspūdingi Juodieji ir Baltieji Lakajai, Stirniai, Siesartis ir kiti Molėtų ežeryno ežerai, 15,8 km ilgio Aiseto ežeras. Lakają, vieną gražiausių ir egzotiškiausių upių, pamėgo ne tik vandens paukščiai, bet ir vandens turistai.

Labanoro regioniniame parke yra 285 ežerai – daugiausia iš visų Lietuvos regioninių parkų. Didžiausi: Stirnių, Baltųjų Lakajų, Kertuojų. Per parką teka apie 30 upelių. Tai Lakaja, Peršokšna, Dumblė, Luknelė. Be šių vandens telkinių parke saugojamos pelkių ekosistemos, vertingos kalkingos žemapelkės.

Saugomas ištisas aukštapelkių ir paežerinių žemapelkių kompleksas – Kanio raistas ir daugybė didesnių bei mažesnių pelkučių. Čia esančiame Girutiškio gamtiniame rezervate tyvuliuoja ežerų veidrodžiais spindinti Beržaloto aukštapelkė.

Pušynai sudaro 81 proc. visų parko miškų. Kartu su gausiais ežerais, pelkėmis, kalvotu ir banguotu reljefu jie yra labai vaizdingi.

Tolimos Aukštaitijos apylinkės matomos iš Etnokosmologijos muziejaus apžvalgos bokšto.

Parkas garsus briedžiais, čia gyvena ir veisiasi vilkai, nuolatos gyvena lūšys.

 Gamtos paveldo objektai 

 Aiseto pusiasalis
 Alnio pusiasalis
 Argirdiškės pušis
 Baltagalio pušis
 Baltelės pušis
 Dvikamienė pušis
 Gaigalinio kadagys
 Januliškio maumedžiai
 Joniškės liepa
 Juodalksnis Gumbulis
 Kiauneliškio dviviršūnė pušis
 Labanoro pušys
 Lakajos akmuo
 Lūšnios pušis
 Mažųjų Siaurių pusiasalis
 Ožkos akmuo
 Pabaltės pušis
 Peršokšnos piramidinė eglė
 Pušis su koja

 Kultūros vertybės 
Parko teritorijoje yra per 20 pilkapių grupių (aptinkami vis nauji), senovės gyvenvietės, 5 piliakalniai (tarp jų – Pilalės (Budrių), Čiulėnų, Kulionių, Želvų), dubenuotųjų akmenų kolekcija, „Ožkos akmuo“ ir Šventakmenis, pokario partizanų kovos ir žuvimo vietos, etnografinis Obelynės kaimas. Nuo 1373 m. minimame Labanoro miestelyje stovėjo XVIII a. architektūros paminklas – Labanoro Švč. Mergelės Marijos Gimimo bažnyčia (17 dailės paminklų) ir varpinė, įdomios Stirnių bažnyčia, Januliškio koplyčia, Rudesos koplyčia ir varpinė. Lankytojų laukia žvejybos muziejus Mindūnuose, Kulionių kaime – Etnokosmologijos muziejus ir Astronomijos observatorija, senovinė dangaus kūnų stebykla. Mindūnų kaimo prieigose, prie easnčio kempingo yra Mindūnų apžvalgos bokštas.

 Laisvalaikis ir pramogos 


Parke yra daug žvejybai tinkamų ežerų, Labanoro girioje gausu uogų ir grybų, atvyksta daug grybautojų. Įspūdingas vandens maršrutas nuo Siesarties ežero Lakajos upe iki Žeimenos, puikios sąlygos keliauti pėsčiomis ir dviračiais. Sustoti nakvynei leidžiama rekreacinėse zonose. Parke siūloma keliauti esančiais keliais ir takais pro vaizdingus ežerus, per nuostabaus grožio miškus, apsistojant schemose nurodytose stovyklavietėse. Maudytis rekomenduojama prie esančių stovyklaviečių, poilsiaviečių ar kempingų. Stovyklavietės yra prie Baltųjų ir Juodųjų Lakajų, Kertuojų, Želvos, Balčio, Aiseto, Alnio ežerų ir miškuose.

Susikerta keli įspūdingi vandens turizmo maršrutai. Galima pasirinkti plaukimą Molėtų-Inturkės ežerynu ir Lakaja (105 km ežerais ir protakomis, 31,4 km upėmis ir 2–4 km sausuma), o po to Žeimena. Neturintiems inventoriaus jį galima išsinuomoti Kaltanėnuose, taip pat Mindūnuose.

Parke švenčiama Jorė (balandžio pabaigoje), Joninės, Labanorinė (atlaidai rugsėjo 8 d.), vyksta Baltųjų Lakajų poledinės žūklės varžybos, paukščių sutiktuvės ir palydos.

Mindūnų kaime esančiame kempinge Labanoro regioninio parko teritorijoje 2015 m. rugsėjo mėn. pastatytas 36 m aukščio Mindūnų apžvalgos bokštas – aukščiausias visose Lietuvos saugomose teritorijose.http://www.infomoletai.lt/mindunu-kaime-auksciausias-apzvalgos-bokstas-lietuvos-saugomose-teritorijose Iš apžvalginės aikštelės matyti Siesarties hidrografinis draustinis, apimantis takoskyrinį Siesarties ežerą (su salomis ir pusiasaliais), jo apyežerį. Taip pat matomas Lakajos kraštovaizdžio draustinis, apimantis Baltųjų ir Juodųjų Lakajų ežerų duburius.

 Saugomos teritorijos 
Suskirstytas į daugelį saugomų teritorijų, tai:
 Botaniniai draustiniai:
 Mekšrinio botaninis draustinis
 Botaniniai zoologiniai draustiniai:
 Antaliedės botaninis - zoologinis draustinis
 Kanio raisto botaninis - zoologinis draustinis
 Kuliakampio botaninis - zoologinis draustinis
 Padumblės botaninis - zoologinis draustinis
 Gamtiniai rezervatai:
 Girutiškio gamtinis rezervatas
 Kiauneliškio gamtinis rezervatas
 Geomorfologiniai draustiniai:
 Maldžiūnų geomorfologinis draustinis
 Panatryčio geomorfologinis draustinis
 Plėšiškių geomorfologinis draustinis
 Salduškio geomorfologinis draustinis
 Žiežulinio geomorfologinis draustinis Hidrografiniai draustiniai:
 Alnio hidrografinis draustinis
 Kertuojų hidrografinis draustinis
 Luknelės hidrografinis draustinis
 Peršokšnų hidrografinis draustinis
 Siesarties hidrografinis draustinis
 Stirnių hidrografinis draustinis
 Kraštovaizdžio draustiniai:
 Aiseto kraštovaizdžio draustinis
 Kulionių kraštovaizdžio draustinis
 Lakajos kraštovaizdžio draustinis
 Lakajų kraštovaizdžio draustinis
 Obelynės kraštovaizdžio draustinis
 Pažemio kraštovaizdžio draustinis
 Peršokšnos kraštovaizdžio draustinis Telmologiniai draustiniai:
 Alsuodžio telmologinis draustinis
 Dumblio telmologinis draustinis
 Ešerinio I telmologinis draustinis
 Ešerinio II telmologinis draustinis
 Juodežerio telmologinis draustinis
 Laukagalio telmologinis draustinis
 Krakinio telmologinis draustinis
 Serlediškio telmologinis draustinis
 Snieginio telmologinis draustinis
 Tramių telmologinis draustinis
 Urkio telmologinis draustinis
 Vadokšno telmologinis draustinis
 Urbanistiniai draustiniai:
 Labanoro urbanistinis draustinis

 Šaltiniai 

 Nuorodos 
 labanoroparkas.lt / Parko svetainė  ir žemėlapis
 youtube.com / Labanoro giria (Labanoro regioninis parkas)